text: Fik 1,2 mio. i erstatning efter uheld i Bilka
  01 juni 2012 kl. 10.54
  En kvindelig sosu-assistent fra Horsens har fået en stor erstatning, fordi hun blev alvorligt skadet i en svingdør i Bilka i Horsens.
  Det er blevet dyrt for Bilka i Horsens, at en svingdør var defekt.
  En kvinde blev nemlig ramt i ryggen og på den ene skulder af døren, og blev alvorlig skadet, skriver Horsens Folkeblad.
  Ved ulykken mistede hun halvdelen af sin arbejdsevne, vurderede Arbejdsskadesstyrelsen. Og nu har Vestre Landsret tilkendt kvinden 841.000 kr. i tabt arbejdsfortjeneste, som Bilka skal betale.
  Desuden betaler Bilka kvinden 380.000 kr. for tab af erhvervsevne, så ialt skal Bilka betale 1.221.000 kr. til kvinden - plus 220.000 kr. i sagsomkostninger.
  